‘Onwettige myners’ vas ná skietgeveg met polisieArgieffoto (StevePB, Pixabay) Brig. Vishnu Naidoo, woordvoerder van die polisie, het gesê lede van die polisie-eenheid het Donderdagaand inligting opgevolg oor die moontlike verspreiding van ongelisensieerde vuurwapens en het ŉ minibus met ŉ groep mans in Benoni voorgekeer. Volgens Naidoo het die groep vermoedelik bestaan uit onwettige mynwerkers en hul sogenaamde “beskermers”. “Onmiddellik nadat die voertuig voorgekeer is, het ŉ skietgeveg ontstaan. Een van die NIU-lede is geskiet en gewond, terwyl ses van die verdagtes gewond is. Een van die verdagtes is egter kort ná die skietery dood, terwyl die ander vyf onder polisiebewaking na ŉ hospitaal geneem is,” het Naidoo gesê. Die eenheid het ŉ verdere ses verdagtes op die toneel in hegtenis geneem en op vyf vuurwapens beslag gelê. Die vuurwapens sal vir ballistiese toetse gestuur word om te bepaal of hulle gebruik is om enige ander misdade uit te voer. Naidoo het gesê die gewonde polisiebeampte is tans in ŉ stabiele toestand in die hospitaal.